DA Den Europæiske Unions Tidende CE 88/580

(2004/C 88 E/0593)

SKRIFTLIG FORESPØRGSEL P-3445/02

af Wolfgang Ilgenfritz (NI) til Kommissionen

(27. november 2002)

Om: Leasing af personbiler i udlandet — Flytning af ydelsesstedet til indlandet — Ændring af momsdirektivet

Den 10. oktober 2002 fremsattes generaladvokat Geelhoeds konklusioner vedrørende sag C-155/01 om beskatning af privat brug i forbindelse med leasing af personbiler i udlandet. Generaladvokaten er i sine konklusioner enig med klageren, ifølge hvilken beskatning af privat brug (§ 1, stk. 1, litra 2 i den østrigske momslovgivning) i forbindelse med leasing i udlandet strider mod de under punkt 6 anførte bestemmelser i momsdirektivet. I sine konklusioner henviser generaladvokaten til artikel 9, stk. 1, i direktivet, hvoraf det fremgår, at i forbindelse med udlejning af motorkøretøjer i form af leasing forstås der ved leveringsstedet for en tjenesteydelse det sted, hvor den, der yder tjenesten, har etableret sit hjemsted.

Ifølge det østrigske finansministerium bør momsdirektivet ændres på en sådan måde, at ydelsesstedet flyttes fra leasingselskabets hjemsted til stedet, hvor den virksomhed, hvor personbilen anvendes, har til huse.

Kan Kommissionen tilslutte sig en ændring af det sjette momsdirektiv, hvor ydelsesstedet flyttes fra leasingselskabets hjemsted til stedet, hvor den virksomhed, hvor personbilen anvendes, har til huse?

Hvornår vil denne ændring i bekræftende fald blive gennemført?

Svar afgivet på Kommissionens vegne af Frederik Bolkestein

(7. januar 2003)

Kommissionen har i juni 1998 forelagt et forslag til direktiv (1), der har til formål at erstatte Rådets ottende direktiv (2) med et system med grænseoverskridende fradrag af merværdiafgift, der er betalt i en anden medlemsstat. Forslaget indebærer, at skattepligtige personer kan fradrage merværdiafgiften direkte i den momsdeklaration, som de indgiver i den medlemsstat, hvor de har etableret sig, i henhold til denne medlemsstats fradragsregler. Efter Kommissionens opfattelse vil vedtagelsen af dette forslag løse de problemer, som Østrig er stillet over for med hensyn til leasing af personbiler.

Til trods for den brede støtte fra Europa-Parlamentet og Det Europæiske Økonomiske og Sociale Udvalg har Rådet endnu ikke vedtaget dette forslag enstemmigt.

På Ecofins møde den 4. juni 2002 noterede Rådet sig formandskabets hensigt om at genoptage drøftelsen af grænseoverskridende fradrag af merværdiafgift og af harmonisering af retten til at fradrage merværdiafgiften, når det gælder personbiler, og Kommissionens hensigt om at prioritere arbejdet med revisionen af artikel 9 i Rådets sjette direktiv (3), der vedrører leveringsstedet for tjenesteydelser.

Efter en første konsultation af medlemsstaterne har Kommissionen konkluderet, at den i nærmeste fremtid skal koncentrere sin virksomhed om moderniseringen af reglerne om leveringsstedet for business to business-ydelser, herunder grænseoverskridende leasing af transportmidler. En af de muligheder, der vil blive drøftet med medlemsstaterne, er en ændring af sjette momsdirektiv som foreslået af det ærede medlem.

Kommissionen håber at være i stand til at fremsætte forslag til ændring af artikel 9 i sjette momsdirektiv i løbet af 2003.

(1) EFT C 219 af 15.7.1998.

(2) Rådets ottende direktiv 79/1072/EØF af 6. december 1979 om harmonisering af medlemsstaternes lovgivning om omsætningsafgifter — foranstaltninger til tilbagebetaling af merværdiafgift til afgiftspligtige personer, der ikke er etableret i indlandet, EFT L 331 af 27.12.1979.

(3) Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag, EFT L 145 af 13.6.1977.